Intel 8085

Ο 8085 ήταν ο τρίτος και τελευταίος μικροεπεξεργαστής 8-bit που σχεδίασε, παρήγαγε και παρουσίασε η εταιρεία ημιαγωγών Intel το 1977. Ήταν μια μικρή αναβάθμιση του προκατόχου του 8080. Η συχνότητα λειτουργίας ξεκινούσε από τα 3 MHz στις πρώτες εκδόσεις και έφτανε στα 6 MHz. Τον διαδέχθηκε ο 8086 ενώ η παραγωγή του σταμάτησε το 2000. Ο αριθμός 5 στο τέλος αφορούσε στη μία τροφοδοσία τάσης που απαιτούσε για να λειτουργήσει και ήταν 5V (εν αντιθέσει με τον 8080 που χρειαζόταν 3 τάσεις). 0 8085 ήταν ένα βήμα πριν τον διάδοχό του, τον Intel 8086 που σήμανε την αρχή της εποχής της οικογένειας μικροεπεξεργαστών με την κωδική ονομασία x86.

Εκδόσεις & Κλώνοι
Ο 8085 στη μακρόχρονη παρουσία του στην αγορά κυκλοφόρησε από την Intel στις παρακάτω εκδόσεις :
 Στους D8085A και P8085A με μόνη διαφορά το κεραμικό ή πλαστικό κέλυφος αντίστοιχα και συχνότητα λειτουργίας στα 3 MHz.
 Στους D8085AH και P8085AH με διαφορά επίσης το κέλυφος αντίστοιχα και τη διαδικασία παραγωγής.
 Στον P8085AH-2 με συχνότητα ρολογιού στα 5 MHz.
Επίσης ο 8085 κυκλοφόρησε και ως πιστό αντίγραφο (κλώνος) από τις παρακάτω εταιρείες:
 Από την AMD με τους κωδικούς AM8085A-2DC & C8085A-2 στα 5 MHz.
 Από τις ιαπωνικές εταιρείες NEC με κωδικό D8085A, τη Mitsubishi με κωδικό M5L8085AP την OKI με κωδικό MSM80C85ARS και την Toshiba με κωδικό TMP8085AP
 Από τη Siemens με κωδικούς  SAB8085A-C & SAB8085AC.
 Στη Σοβιετική ένωση με κωδικό USSR IM1821VM85A.

Τεχνικά χαρακτηριστικά
Το σύνολο εντολών του 8085 ήταν συμβατό με του 8080. Ο 8085 είχε μεγαλύτερη ολοκλήρωση καθώς ενσωμάτωνε το ρολόι χρονισμού (παρόμοιο με το τσιπ 8224) και έναν ρυθμιστή συστήματος παρόμοιο με το τσιπ 8228 καθώς και έναν ελεγκτή σειριακής εισόδου/εξόδου. Τα βασικά χαρακτηριστικά του 8085 ήταν:

 Είχε κεραμική ή πλαστική βάση τύπου DIP (Dual in-line package) με 40 ακροδέκτες (20 σε κάθε πλευρά) ενώ το κέλυφος του ολοκληρωμένου είχε σχήμα παραλληλεπίπεδου.
 Η συχνότητα λειτουργίας του (χρονισμός ρολογιού) ξεκινούσε από τα 3 ΜHz και έφτανε στα 5 MHz στην έκδοση P8085AH-2.
 Ενσωμάτωνε 6.000 τρανζίστορ, δηλαδή τουλάχιστον 100.000 φορές λιγότερα από ότι περιέχει ένας σημερινός μικροεπεξεργαστής.
 Είχε δυνατότητα διευθυνσιοδότησης στα 16 bit (δίαυλος διευθύνσεων, address bus), δηλαδή διαχειριζόταν 216 bytes μνήμης, ήτοι 65.536 byte ή 64 Kb.
 Με τα εξωτερικά κυκλώματα επικοινωνούσε με δίαυλος δεδομένων (data bus) των 8 bit.
 Είχε 256 πόρτες εισόδου / εξόδου (I/Ο ports).
 Είχε επτά 8-bit καταχωρητές περιλαμβανομένου και του συσσωρευτή (accumulator), ενώ έξι από αυτούς σε συνδυασμένη μορφή μπορούσαν να μετατραπούν σε τρεις 16-bit, έναν 16-bit δείκτη στοίβας μνήμης (stack pointer), και έναν 16-bit απαριθμητή προγράμματος (program counter). Ορισμένες εντολές μπορούσαν να χρησιμοποιήσουν σε περιορισμένο επίπεδο δύο 8-bit καταχωρητές (τους H και L) ως έναν 16-bit συσσωρευτή.
 Τροφοδοτείτο με μία μόνο τάση 5V.
 Η τεχνολογία ολοκλήρωσης ξεκινούσε από τα 3 micron και έφτανε στα 2 micron.
 Η υπολογιστική του ισχύς προσέγγιζε τα 0,37 MIPS (εκατομμύρια εντολές το δευτερόλεπτο, Million Instructions Per Second).

Χρήση σε υπολογιστές
Χρησιμοποιήθηκε σε 40 υπολογιστές,, σαφώς λιγότερους από τον ανταγωνιστή του, τον Z80 της Zilog. Κανένας υπολογιστής με 8085 δεν γνώρισε ιδιαίτερη εμπορική επιτυχία, εκτός του Tandy TRS 80, με δεδομένη την επικράτηση των 8086-8088 (επίσης της Intel) στην επαγγελματική αγορά και του Z80 στην αγορά των μικρoϋπολογιστών. Οι σημαντικότεροι από αυτούς ήταν:

 Intel iPDS, υπολογιστής από τη "μαμά" εταιρεία με το δικό της λειτουργικό Isis, με 64Kb μνήμη, μονόχρωμη οθόνη κυρίως για χρήση σε περιβάλλον γραφείου που παρουσιάστηκε το 1982, όταν όλα πλέον είχαν κριθεί υπέρ των μικροεπεξεργαστών 8086 και 8088 λόγω της ταύτισης τους με την IBM και Microsoft.
 Nokia Mikro Mikko 1, σύστημα με βλέψεις στην επαγγελματική αγορά , με 64 Kb μνήμη και C/PM λειτουργικό σύστημα στην υπερβολικά υψηλή τιμή των 5.000 ευρώ. Παρουσιάστηκε το 1984 όταν κυκλοφορούσαν ήδη στην αγορά υπολογιστές με 80286 και MS-DOS.
 Panasonic JD series, με 32Kb επεκτεινόμενα στα 64Kb και C/PM λειτουργικό σύστημα με βλέψεις στην αγορά οργάνωσης γραφείου.
 Tandy Radio Shack TRS-80 Model 100 / 102, ένας οικιακός φορητός υπολογιστής από τους ελάχιστους με 8085 , με μονόχρωμη οθόνη 40 Χ 8 χαρακτήρων και ειδική έκδοση της γλώσσας προγραμματισμού BASIC που γράφτηκε από τον Bill Gates, μνήμη RAM από 8 έως 24Kb, μικρό μέγεθος και φορητότητα. Στην κατασκευή του συνέδραμε σημαντικά η ιαπωνική εταιρεία Kyocera. Παρουσιάστηκε το 1983 και είχε μεγάλη εμπορική επιτυχία με τις πωλήσεις να φτάνουν τα 6.000.000 κομμάτια λόγω της φορητότητάς του.

Πηγές
 Εισαγωγή στους μικροεπεξεργαστές και στον προγραμματισμό τους, ΤΟΥ ΝΙΚΟΛΑΟΥ ΒΟΥΛΓΑΡΗ (ΞΑΝΘΗ 1985) - Εκδόσεις: N.ΑΙΒΑΖΗΣ-Σ. ΖΟΥΜΠΟΥΛΗΣ.

Παραπομπές

Εξωτερικοί σύνδεσμοι 

 Ιστοσελίδα με χαρακτηριστικά όλων των επεξεργαστών 
 Ιστοσελίδα με παλιούς επεξεργαστές 

Μικροεπεξεργαστές Intel